
Az anyai pajzsmirigy betegségek gondozásának hatása a várandósság kimenetelére, szülészeti eseményekre

Célkitűzés: A leggyakoribb endokrin kórkép a pajzsmirigy betegség, melynek hatása lehet úgy a várandós nőre, mint a magzatra. Kezelésüket a várandósság során meghatározó nemzetközi ajánlások jól ismertek, ugyanakkor hazai saját tapasztalatról nincs adat. Célom megvizsgálni, hogy a pajzsmirigy diszfunkciók endokrin gondozása milyen hatással van a várandósság kimenetelére.
Módszer: A Vas Megyei Markusovszky Kórház Endokrin szakrendelésén megjelent gravida pajzsmirigybetegek adatainak retrospektív elemzése, - a pajzsmirigy funkciót jelző hormon paraméterek illetve a gyógyszerelések, valamint szülészeti kórtörténetek ismeretében. A mintaválasztás nem véletlenszerű, kényelmi mintavétel volt. Összesen 50 beteg adatait dolgoztam fel, a életkoruk 34 ± 4 év. A vizsgálat ideje: 2013. 08. 01. -2014. 12. 31. Eredmények feldolgozásához nem parametrikus statisztikai módszereket (Fisher exact teszt és Friedmann ANOVA, Sperman korreláció) alkalmaztam, Statistica for Windows (StatSoft 10. vers.) programcsomag segítségével.
Eredmény: A hypothyreotikus betegekben a gesztációs idő előrehaladtával a TSH érték szignifikánsan csökkent (p<0,001) a szakmai irányelvekben definiált <2,5 mU/l értéket a gondozásra való első megjelenéskor csak 33%, míg a terminus közeli időszakban már a betegek 83%-a (p<0,001) elérte. Míg a TSH szintekben a hyperthyreosis esetén jelentős változás nem volt kimutatható. Szignifikáns negatív korrelációt találtam a TSH érték és a thyroxin dózisa között a hypothyreotikus csoportban (r= -0,35; p<0,05). Úgy a koraszülés (12,5% vs.2,6%), mind a szülészeti szövődmény (25% vs. 11%) a hyperthyreosisban (N=8) gyakrabban fordult elő, mint hypothyreosisban (N=38), viszont a már megszült anyák csekély esetszáma miatt az eltérés matematikailag nem szignifikáns.
Következtetés: Hypothyreotikus várandósok esetében a rendszeres gondozás során a TSH értékek 83%-ban a célértéknek megfelelőek és szülészeti szövődmények ritkán lépnek fel. Míg hyperthyreotikusok esetén a megfelelő gondozás mellett is gyakrabban számolhatunk koraszüléssel és szülészeti szövődménnyel egyaránt. Szándékozom munkámat tovább folytatni a gyermekek IQ-hányadosának felmérésével, mivel a megfelelő hormonszubsztitutio ennek ismeretében jobban lesz bizonyítható.

